Жоба

ҚАЗАҚСТАН РЕСПУБЛИКАСЫНЫҢ ЗАҢЫ

 **«Қазақстан Республикасының кейбір заңнамалық актілеріне нысаналы капитал қорларының (эндаумент-қорлардың) қызметі мәселелері бойынша өзгерістер мен толықтырулар енгізу туралы»**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 1999 жылғы 1 шілдедегі Қазақстан Республикасының Азаматтық кодексіне (Ерекше бөлім):

883-бап мынадай мазмұндағы 5-тармақпен толықтырылсын:

«5. Нысаналы капитал қорларының қызметін жүзеге асыру кезінде мүлікті сенімгерлік басқару ерекшеліктері нысаналы капитал қорларын реттейтін Қазақстан Республикасының заңнамалық актілерінде белгіленеді.».

2. «Білім туралы» 2007 жылғы 27 шілдедегі Қазақстан Республикасының Заңына:

1) 1-баптың 21-4) тармақшасы мынадай редакцияда жазылсын:

«21-4) эндаумент-қор (нысаналы капитал) – эндаументтер мен инвестициялық кіріс, сондай-ақ коммерциялық емес ұйымның меншікті қаражаты есебінен қалыптастырылатын және (немесе) толықтырылатын және меценаттық қызмет объектілерін қаржыландыру үшін пайдаланылатын нысаналы капитал қоры мүлкінің бөлігі;»;

2) 43-1-баптың 3-тармағының 1) тармақшасы мынадай редакцияда жазылсын:

«1) нысаналы капитал қорын құруға;»;

3) 61-баптың 3-тармағының 5) тармақшасы мынадай редакцияда жазылсын:

«5) қайырымдылық көмек, өтеусіз аударымдар мен қайырмалдықтар, гранттар, білім беру ұйымдары құрылтайшыларының (қатысушыларының) салымдары, эндаумент-қорлардың инвестициялық кіріс қаражаты.».

3. «Ғылым туралы» 2011 жылғы 18 ақпандағы Қазақстан Республикасының Заңына:

1) 1-баптың 19-2) тармақшасы мынадай редакцияда жазылсын:

«19-2) эндаумент-қор (нысаналы капитал) – эндаументтер мен инвестициялық кіріс, сондай-ақ коммерциялық емес ұйымның меншікті қаражаты есебінен қалыптастырылатын және (немесе) толықтырылатын және меценаттық қызмет объектілерін қаржыландыру үшін пайдаланылатын нысаналы капитал қоры мүлкінің бөлігі;»;

2) 3-баптың 3-тармағы мынадай редакцияда жазылсын:

«3. Білім алушыларды, ғалымдарды, ғылыми қызметкерлер мен ұйымдарды көтермелеу шарасы ретінде эндаумент-қордың инвестициялық кіріс қаражатынан стипендия төленуі мүмкін.»;

3) 28-баптың 3-тармағының үшінші бөлігі мынадай редакцияда жазылсын:

«Ұйым жүзеге асыратын ғылыми және (немесе) ғылыми-техникалық қызмет нәтижелерін коммерцияландырудан түскен кірістің бір бөлігін ғылыми зерттеу жүргізуді не оны коммерцияландыруды қаржыландыратын эндаумент-қорға бөлуге жол беріледі.».

4. «Қайырымдылық туралы» 2015 жылғы 16 қарашадағы Қазақстан Республикасының Заңына:

1) 1-бапта:

14) тармақша мынадай редакцияда жазылсын:

«14) эндаумент-қор (нысаналы капитал) – эндаументтер мен инвестициялық кіріс, сондай-ақ коммерциялық емес ұйымның меншікті қаражаты есебінен қалыптастырылатын және (немесе) толықтырылатын және меценаттық қызмет объектілерін қаржыландыру үшін пайдаланылатын нысаналы капитал қоры мүлкінің бөлігі;»;

мынадай мазмұндағы 14-1) тармақшамен толықтырылсын:

«14-1) эндаумент (нысаналы енші) – қайырмалдық, сыйға тарту, өсиет немесе нысаналы енші шартының (шарттарының) талаптарына сәйкес қайырмалдыққа немесе билік етуге, пайдалануға және сақталуын қамтамасыз етуге берілген мүлік;»;

2) 12-баптың 1-тармағының 4) тармақшасы мынадай редакцияда жазылсын:

«4) эндаумент-қордан (нысаналы капиталдан) түсетін инвестициялық кіріс;»;

3) 18-баптың 2-тармағының 2) тармақшасы мынадай редакцияда жазылсын:

«2) жеке және (немесе) заңды тұлғалар, сондай-ақ басқа да қайырымдылық ұйымдары берген қайырымдылық қайырмалдықтар, мүліктік жарналар, сыйға тартулар, өсиеттер, эндаументтер (нысаналы еншілер);»;

4) 19, 20 және 21-баптар алып тасталсын;

5) 28-бапта:

1) тармақша мынадай редакцияда жазылсын:

«1) ғылым, білім, мәдениет, өнер, спорт, денсаулық сақтау, музей және мұрағат ісі, қоршаған ортаны қорғау, табиғат пайдалану объектілері, тарихи және этномәдени ескерткіштер, сондай-ақ көрсетілген салаларда жұмыс істейтін не оларды дамытуға үлес қосқан Қазақстан Республикасының азаматтары, шетелдіктер, азаматтығы жоқ адамдар, қандастар;»;

5) тармақша алып тасталсын.

2-бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**